Geneviève Lantelme
Elämänvaiheita

Lantelmen isä oli kassanhoitaja ja kirjanpitäjä Edouaed Fossey ja äiti Claire Lantelme. Äidin isä oli musiikkiprofessori Anatole Lantelme. Perheeseen syntyi neljä tytärtä ja Mathilde oli toiseksi nuorin. Vanhemmat erosivat vuonna 1895 ja isä nimitettiin lasten holhoojaksi. Väitetään, että äiti olisi lähettänyt tyttärensä työskentelemään bordellissa tämän ollessa 14-vuotias, minkä johdosta isä oli määrätty holhoojaksi.
Pankkiiri ja "Le Matin"- lehden kustantaja Henry Poidatz tapasi tuolloin vielä Mathilde Fossey -nimeä käyttäneen Lantelmen ja otti hänet rakastajattarekseen. Mies suhteillaan auttoi nyt äitinsä tyttönimeä käyttäneen Lantelmen näyttelijäksi. Lantelme näytteli aluksi sivurooleja, mutta käytti vapaa-aikaansa näyttelijäopintohin.
Muutamien merkityksettömien roolien jälkeen Lantelme näytteli näytelmässä "Le Secret de Polichinelle", jonka oli kirjoittanut tuolloin kuuluisa Pierre Wolff. Rooli ei ollut suuri, mutta kriitikot kiinnitivät huomionsa Lantelmeen ja antoivat hänelle hyvät arvostelut. Vuonna 1902 hän aloitti mallin uransa. Hänen kuviaan ilmestyi "Les Modes"-lehdessä, mikä aloitti hänen uransa aikansa kauneuskuningattarena.
Samoihin aikohin Lantelme aloitti skandaalinkäryisen suhteensa kirjailija Oscar Méténierin kanssa. Pariskunta ratkoi erimielisyyksiään nyrkkitappeluilla ja Lantelme hakkasi miestä tuolilla.
Alfred Edwards, joka oli media-alan vaikuttaja, oli kirjoittanut näytelmän ja etsi siihen pääosan esittäjää. Hän kiinnitti siihen Lantelmen, josta tuli myös Edwardsin rakastajatar. Edwards oli auttanut tuttavaansa perustamaan teatterin, jossa Lantelmen pitäisi näytellä. Hän ei kuitenkaan saanut koskaan niin suuria osia kuin olisi halunnut ja vuonna 1908 rikkoi sopimuksensa eroamalla teatterista. Teatteri veti asian oikeuteen ja Lantelme tuomittiin maksamaan tuolloin erittäin suuret 20 000 frangin korvaukset. Lantelmen kuukausipalkka oli ollut 600 frangia, joten summa oli siihen nähden valtava. Epäillään, että Edwards auttoi korvausten maksussa.  Samana vuonna hänen onnistui viimein saada pääosa.
Päärooli oli komediasta "Le Roi". Hän roolihahmonsa oli Youyou, jota hän esitti kaikkiaan 300 kertaa. Näytelmän suosion myötä hänen kuvansa pääsi lehtien kansiin, muotilehtiin ja postikortteihin. Yksityiselämässä oli myrskyisää, Lantelme ja Edwars riitelivät Edwardsin neljännen vaimon, Misia Godebskan kanssa. Lantelmea ja Godebskaa yhdisti tosin se, että he eivät rakastaneet Edwardsia. He tarvitsivat miehen rahoja ja suhdeverkkoa elämänsä edistämiseen.
Kamppailun Edwardsista voitti Lantelme, joka oli kilpasisartaan nuorempi ja kauniimpi. Edwards otti Sertistä eron ja maksoi tälle korvauksena 48 000 frangia vuodessa. Lantelmen ja Edwardsin häät pidettiin piilossa julkisuudelta Rouenissa vuonna 1909.
Kahta vuotta myöhemmin Lantelme oli purjehtimassa yhdessä miehensä kanssa. Heinäkuun 24. - 25. päivän välisenä yönä Lantelme katosi. Muutamaa päivää myöhemmin hänen ruumiinsa löytyi Rein- joesta. Virallisen tutkimuksen mukaan hän oli pudonnut veneestä ja hukkunut. Hänen väitettiin olleen tuolloin kokaiinin vaikutuksen alainen.  Sitkeästi elänyt aikalaishuhu väitti, että Edwards olisi surmannut vaimonsa.